РЕГЛАМЕНТ (ЕО) № 1217/2007 НА КОМИСИЯТА
от 18 октомври 2007 година
за изменение на приложение III към Регламент (ЕИО) № 3030/93 на Съвета относно общите правила за внос на определени текстилни изделия с произход от трети страни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3030/93 на Съвета от 12 октомври 1993 г. относно общите правила за внос на някои текстилни продукти с произход от трети страни (1), и по-специално членове 13 и 19 от него,
като има предвид, че:
(1)
На 10 юни 2005 г. Комисията и Министерството на търговията (наричано по-долу „МТ“) на Китайската народна република подписаха меморандум за разбирателство (наричан по-долу „МР“) относно износа на някои видове китайски текстилни изделия и облекла за Общността. Въпросният МР въведе договорени нива относно някои категории текстилни продукти. Срокът на прилагане на договорените нива ще изтече на 1 януари 2008 г.
(2)
МР се отнася до вноса от Китай в Общността на десет категории текстилни продукти: категория 2 (памучни платове), категория 4 (фланелки с къс ръкав), категория 5 (пуловери), категория 6 (панталони), категория 7 (блузи), категория 20 (спално бельо), категория 26 (рокли), категория 31 (сутиени), категория 39 (покривки за маса и кухненски покривки), категория 115 (прежди от лен или прежди от рами). Съответните митнически кодове на тези стоки са изброени в приложение I към Регламент (ЕИО) № 3030/93.
(3)
Необходимо е да се осъществи плавен и методичен преход към изцяло либерализирана търговия с текстилни продукти по отношение на съответните вносни стоки с произход от Китай, които понастоящем са включени в МР под режим на договорени нива. Въз основа на подробен анализ на всяка категория от МР, вземащ предвид договорените нива в миналото и понастоящем и използването им в миналото и понастоящем, нивата на търговия в миналото и понастоящем, вносните дялове и специфичните за дадена категория продукти проблеми, Комисията и МТ стигнаха до заключението, че е необходимо да бъде въведена система за наблюдение, тъй като е налице достатъчно голяма вероятност през 2008 г. осем от десетте посочени по-горе категории текстилни продукти, поставени под режим на договорени нива в МР, да станат обект на натиск от страна на внос с произход от Китай. Осемте продуктови категории са: категория 4 (фланелки с къс ръкав), категория 5 (пуловери), категория 6 (панталони), категория 7 (блузи), категория 20 (спално бельо), категория 26 (рокли), категория 31 (сутиени), категория 115 (прежди от лен или прежди от рами).
(4)
До горното заключение за необходимостта от наблюдение се стигна също така като беше взето предвид, че другите главни потребителски пазари ще поддържат ограничения срещу вноса на някои категории текстилни продукти с произход от Китай до 31 декември 2008 г.
(5)
За да се гарантира плавният преход към напълно либерализирана търговия с текстил, е необходимо да се наблюдават тенденциите във вноса на посочените по-горе осем категории текстилни стоки, изброени в приложение I към Регламент (ЕИО) № 3030/93, колкото се може по-рано чрез въвеждането a priori на система за наблюдение посредством система за двоен контрол на тези продукти, която ще се прилага по отношение на тези стоки за период от една година от 1 януари 2008 г. до 31 декември 2008 г.
(6)
Правителството на Китайската народна република (КНР) информира Комисията, че в рамките на системата за двоен контрол ще оказва съдействие за осемте споменати в МР стоки от 1 януари 2008 г. до 31 декември 2008 г.
(7)
Следователно Регламент (ЕИО) № 3030/93 следва да бъде съответно изменен.
(8)
За да се осигури яснота и предвидимост на режима на внос, считано от 1 януари 2008 г., настоящият регламент следва да бъде своевременно публикуван в Официален вестник на Европейския съюз.
(9)
В съответствие с член 14, параграф 1 от приложение III пускането в свободна продажба на изделия с произход от Китай, чиито нива са договорени в МР и които са изпратени преди 1 януари 2008 г., остава под същия режим на внос до 31 март 2008 г.
От 1 април 2008 г. режимът на двоен контрол, предвиден в настоящия регламент, ще започне да се прилага и ще бъдат издавани разрешителни за внос срещу лицензи за износ, издадени за съответните стоки.
(10)
Мерките, предвидени в настоящия регламент, са в съответствие със становището на Комитета по текстила, създаден съгласно член 17 от Регламент (ЕИО) № 3030/93,
ПРИЕ НАСТОЯЩИЯ РЕГЛАМЕНТ:
Член 1
Приложение III към Регламент (ЕИО) № 3030/93 се изменя, както е посочено в приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 януари 2008 г. до 31 декември 2008 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 октомври 2007 година.